બારીના સળિયા પકડીને બહારના આ આહલાદક વાતવરણને ક્યારની નીહાળી રહેલી દસ વર્ષીય નેહાથી હવે રહેવાયુ નહિ. મમ્મીએ ઘરની બહાર નીકળવાની સ્ટ્રીકલી મનાઇ ફરમાઈ હોવા છતાંય તેનુ મન ઉછળી- ઉછળીને બારીના સળીયા ઓળંગી બહાર કૂદી જવા મથી રહ્યું હતું. આખરે તેનાથી રહેવાયુ નહિ અને તે ચૂપચાપ ઘરની બહાર નીકળી ગઇ. વરસાદની જડી તેના તનની સાથે મનને પણ તરબોળ કરી ગઈ. તે ઝૂમી ઊઠી, વર્ષારાણીની આહોશમાં આવી ખૂશખૂશાલ થઈ ઊઠી. ત્યાં જ અચાનક તેના મમ્મી તેને શોધતા ઘર બહાર આવ્યા. પગથી માથા સુધી તરબોળ થયેલી નેહાને જોઇ પહેલા તો તે ગભરાઇ ગયા અને પછી ગુસ્સે થયા.